同孫構免官後登薊樓
作者：張謂
朝代：唐

paragraphs: 昔在五陵時，年少心亦壯。
嘗矜有奇骨，必是封侯相。
東走到營州，投身似邊將。
一朝去鄉國，十載履亭障。
部曲皆武夫，功成不相讓。
猶希虜塵動，更取林胡帳。
去年大將軍，忽負樂生謗。
北別傷士卒，南遷死炎瘴。
濩落悲無成，行登薊丘上。
長安三千里，日夕西南望。
寒沙榆塞沒，秋水灤河漲。
策馬從此辭，雲山保閑放。